《祖越寺至罗汉洞》
清代·吕履恒

空山寂无声，钟磬自生响。宛转松石间，忽来云鸟上。

筋骨未遑安，耳目已豁朗。岩腹正中穿，出入随俯仰。

混沌谁开凿，玲珑非意想。仰视缥缈峰，天表撑一掌。

其上有飞观，安能度袤广。自非餐霞人，邈然不可往。

作者简介：河南新安人，字元素，号坦庵。吕谦恒兄。康熙三十三年进士，官至户部侍郎。工诗。有《梦月岩集》、《冶古堂集》。